送劉熙載赴省試
作者：王庭珪
朝代：宋

paragraphs: 江南山欲窮，地與荆楚錯。
君生於其間，秀氣鬰磅礴。
文章變骫骳，聲名久渹硞。
至於吐言談，風味亦不惡。
如何生寒窘，詩書對藜藿。
天網羅英材，搜獵徧叢薄。
君材萬人敵，百鳥避一鶚。
忽從布袖中，盈編出新作。
奇怪驚我前，雷電雜風雹。
行當試殿陛，宏文要追琢。
同遊三數公，詞藝俱贍博。
上方集多士，謀欲取京洛。
徑須陳治安，端不談冗齪。
致身青雲上，去天纔一握。
早寄山中人，庶以慰寂寞。